A Bizottság 95/12/EK irányelve
(1995. május 23.)
a 92/75/EGK tanácsi irányelvnek a háztartási mosógépek energiafogyasztásának címkézése tekintetében történő végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a háztartási készülékek energia- és egyéb erőforrás-fogyasztásának címkézéssel és szabványos termékismertetővel történő feltüntetéséről szóló, 1992. szeptember 22-i 92/75/EGK tanácsi irányelvre [1] és különösen annak 9. és 12. cikkére,
mivel a 92/75/EGK irányelv értelmében a Bizottságnak el kell fogadnia egy, a háztartási készülékekre, köztük a mosógépekre vonatkozó végrehajtási irányelvet;
mivel a mosógépek villamosenergia-fogyasztása a Közösség energiaszükségletének jelentős részét képezi; mivel e készülékek energiafogyasztása jelentős mértékben csökkenthető;
mivel a jobb mosási teljesítmény gyakran magasabb víz- és energiafogyasztással jár; mivel a készülékek mosási teljesítményére vonatkozó információ segítséget nyújt a készülék energia- és vízfogyasztására vonatkozó információ megítéléséhez; mivel ez segíti a vásárlókat abban, hogy olyan készüléket válasszanak, amely megfelel a takarékos energiafogyasztás követelményeinek;
mivel a Közösség, megerősítve a nemzetközi kereskedelemben részt vevő minden fél által ténylegesen alkalmazott szabványok kialakítására alkalmas, valamint a közösségi politika követelményeinek megfelelő nemzetközi szabványosító rendszer szükségességét, felkéri az európai szabványügyi szervezetet, hogy folytassa együttműködését a nemzetközi szabványügyi szervezetekkel;
mivel az Európai Szabványügyi Bizottság (CEN) és az Európai Elektrotechnikai Szabványügyi Bizottság (Cenelec) az a két megfelelő hatáskörrel rendelkező szervezet, amely az 1984. november 13-án aláírt, a Bizottság és az említett két szervezet közötti együttműködésre vonatkozó általános iránymutatásoknak megfelelően harmonizált szabványokat fogadhat el; mivel ezen irányelv értelmében a harmonizált szabvány egy olyan műszaki előírást (európai szabványt vagy szabványosító dokumentumot) jelent, amelyet a legutóbb a 94/10/EK európaiparlamenti és tanácsi irányelvvel [2] módosított, a műszaki szabványok és szabályok terén történő információszolgáltatási eljárás megállapításáról szóló, 1983. március 28-i 83/189/EGK tanácsi irányelv [3] rendelkezéseinek megfelelően a Bizottság megbízása (felhatalmazása) alapján, valamint az említett általános iránymutatások alapján a Cenelec fogad el;
mivel az ezen irányelvben előírt intézkedések összhangban vannak a 92/75/EGK irányelv 10. cikke alapján létrehozott bizottság véleményével,
ELFOGADTA EZT AZ IRÁNYELVET:
1. cikk
(1) Ezt az irányelvet az elektromos hálózatról működtetett háztartási mosógépekre kell alkalmazni, kivéve:
- a centrifuga-funkció nélküli gépeket,
- a külön mosó- és centrifugáló egységgel rendelkező gépeket (például két forgódobos típusúak), valamint
- a kombinált mosó-szárítógépeket.
Az egyéb energiaforrásokkal is működtethető készülékekre az irányelv nem vonatkozik.
(2) Az ezen irányelv által előírt adatokat a harmonizált szabványoknak megfelelően kell mérni, amelyeknek a hivatkozási számait az Európai Közösségek Hivatalos Lapjában teszik közzé, és amelyekre vonatkozóan a tagállamok közzéteszik az említett harmonizált szabványokat átültető nemzeti szabványaik hivatkozási számait. Ebben az irányelvben minden, zajjal kapcsolatos adat feltüntetésére vonatkozó rendelkezést csak abban az esetben kell alkalmazni, ha az adott adatokat a 86/594/EGK tanácsi irányelv [4] 3. cikke előírja. Ezeket az adatokat, adott esetben, az említett irányelvnek megfelelően kell mérni. A (2) bekezdésben említett harmonizált szabványokat a 83/189/EGK irányelvnek megfelelően, bizottsági meghatalmazás alapján kell kidolgozni.
(4) A "kereskedő", "szállító", "adatlap", "más alapvető erőforrások" és "kiegészítő információ" kifejezéseket a 92/75/EGK irányelv 1. cikke (4) bekezdése szerint kell értelmezni.
2. cikk
(1) A 92/75/EGK irányelv 2. cikke (3) bekezdésében említett műszaki dokumentációnak a következőket kell tartalmaznia:
- a szállító neve és címe,
- a készülék általános leírása, amely alapján azt egyértelműen azonosítani lehet,
- a típus fő tervezési jellemzőire és különösen az energiafogyasztást nagyban befolyásoló elemekre vonatkozó adatok, esetleg magyarázó rajzokkal,
- az 1. cikk (2) bekezdésében említett harmonizált szabványok vizsgálati eljárásai szerint végzett megfelelő mérésekről szóló jelentések,
- adott esetben a használati utasítás.
(2) A 92/75/EGK irányelv 2. cikke (1) bekezdésében említett címkét az ezen irányelv I. mellékletében előírt módon kell elkészíteni. A címkét a készülék elülső oldalának vagy tetejének külső felületén kell elhelyezni, jól láthatóan, úgy, hogy azt semmi se takarja.
(3) A 92/75/EGK irányelv 2. cikke (1) bekezdésében említett adatlap tartalmát és formáját az ezen irányelv II. mellékletében előírt módon kell elkészíteni.
(4) A 92/75/EGK irányelv 5. cikkében említett körülmények esetén, és amennyiben az eladásra, kölcsönzésre vagy részletvásárlásra való felkínálás nyomtatott kiadvány, például csomagküldő kereskedői katalógusa útján történik, akkor a nyomtatott kiadványnak az ezen irányelv III. mellékletében meghatározott valamennyi adatot tartalmaznia kell.
(5) A készülék energiahatékonysági, mosási teljesítmény és centrifugálási hatékonysági osztályát, amelyet a címkén és az adatlapon tüntetnek fel, a IV. mellékletben előírt módon kell meghatározni.
3. cikk
A tagállamok minden szükséges intézkedést megtesznek annak biztosítása érdekében, hogy a területükön székhellyel rendelkező szállítók és kereskedők eleget tegyenek az ebben az irányelvben meghatározott kötelezettségeiknek.
4. cikk
(1) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1996. március 1-jéig megfeleljenek. Erről haladéktalanul tájékoztatják a Bizottságot. Ezeket a rendelkezéseket 1996. április 1-jétől alkalmazzák.
A tagállamoknak 1996. szeptember 30-ig engedélyezniük kell:
- azon termékek forgalomba hozatalát, piaci értékesítését és/vagy megjelenését,
- a 2. cikk (4) bekezdésében említett azon nyomtatott kiadványok terjesztését, amelyek nem felelnek meg ennek az irányelvnek.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.
5. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
6. cikk
Ennek az irányelvnek a tagállamok a címzettjei.
Kelt Brüsszelben, 1995. május 23-án.